Kellemetlenségeket okozhat a mai eső
Csütörtökön eleinte még melegfronti hatások is érvényesülnek, jobbára azonban egy hidegfront lesz a meghatározó. A változékony, csapadékos idő kellemetlen tüneteket okozhat.
Csütörtökön keleten délelőtt még gyenge melegfronti, majd itt is gyenge hidegfronti hatás érvényesül, ahogy egy ciklon frontrendszere szeli át kelet felé térségünket. A frontérzékenyeknél fejfájás, vérnyomás-ingadozás, ízületi, illetve görcsös fájdalmak (pl. hasi- és izomgörcsök) léphetnek fel - jelenti a Meteoklinika orvosmeteorológiai portál.

A kopásos eredetű, reumás panaszokat a csapadékos idő is tetézheti, a többfelé élénk szél pedig az arra érzékenyeknek erősítheti a fejfájásos tüneteit. A keleten élők szerda éjszaka alvászavarokkal, esetleg migrénnel küzdhetnek.

A hőérzet változó lesz, hiszen a csapadék jelentősen csökkenti azt, amint azonban csak rövid időre kisüt a nap, hirtelen melegebbnek, helyenként párásnak érezhetjük a levegőt. Érdemes ezért rétegesen öltözni. Az esernyő használatát az élénk szél kissé megnehezítheti.

A közlekedők a vizes utakon megnövekedett fékúttal számoljanak, a sebességet pedig az útviszonyoknak megfelelően mérsékeljék. Időnként erős széllökések is előfordulhatnak, illetve napnyugtakor a szél elvakíthatja a vezetőt.

Csütörtök késő este délnyugat felől egy újabb melegfront éri el térségünket, így erősödhetnek a migrénes tünetek, és alvászavarokkal is újfent számolni lehet. Vacsorára könnyű ételeket válasszunk, hogy ezzel is tehermentesítsük szervezetünket.
orvosmeteorológia melegfront időjárás hidegfront